
DIOLCHIADAU

Diolch o galon i bawb a fu’n rhan o’r prosiectau peilot ac y mae eu gwaith yn cael ei ddathlu yn y pecyn adnoddau hwn ar ffurf llyfr a CD. Mae’r lluniau a’r gwaith celf gan ddisgyblion yn ysgolion y prosiect peilot. Tynnwyd y ffotograffau gan ddisgyblion, athrawon ac artistiaid. Mae’r delweddau ychwanegol o’r treflun yn dod o Gomisiwn Dylunio Cymru ac archif Eileen Adams.
Rheolaeth a chydlynu 
Gwasanaethau Effeithiolrwydd Addysg, Abertawe:

Carolyn Davies, Ymgynghorydd a Chydlynydd y Celfyddydau

Lynne Bebb, Artist Preswyl Dinas a Sir Abertawe

Caron McColl, Cefnogaeth Weinyddol i’r Celfyddydau

Addysg a Gwasanaethau i Blant, Sir Gaerfyrddin:

Sophie Hadaway, Athrawes Ymgynghorol Celf a Dylunio

Kathryn Davies, Cefnogaeth Weinyddol 

Lynne Bebb, Helen Booth, Gil Chambers (pensaer), Alastair Duncan (ffotograffydd), 

Marilyn Griffiths, Mary Hayman, Karen Hope, David Marchant, Jaroslav Mykisa, Catrin Webster, Pip Woolf

Ysgolion 
	Ysgol Gynradd Llandeilo Ferwallt
	
	Ysgol Gynradd Penllergaer

Ysgol Gynradd Penyrheol

Ysgol Gynradd Plasmarl

Ysgol Gynradd Pontarddulais

Ysgol Gynradd San Helen

Ysgol Eglwys Gadeiriol San Joseff

Ysgol Gynradd Heol Teras

Ysgol Gynradd Tre Uchaf

Ysgol Fabanod Tregŵyr

Ysgol Gynradd Waun Wen

Ysgol Gynradd Waunarlwydd

Ysgol Gynradd Gymunedol Aberporth

Ysgol Gynradd Gymraeg Bryniago

Ysgol Gynradd Llangadog

Ysgol Gynradd Llangynfelyn

Ysgol Gynradd Gymraeg Llwynderw

Ysgol Gynradd Saron

	Ysgol Gynradd Blaen-y-maes
	
	

	Ysgol Gynradd Brynmill
	
	

	Ysgol Gynradd Cadle
	
	

	Ysgol Gynradd Christchurch
	
	

	Ysgol Gynradd y Clâs
	
	

	Ysgol Gynradd y Cwm
	
	

	Ysgol Iau Dyfnant
	
	

	Ysgol Gynradd Gendros
	
	

	Ysgol Gynradd y Glais
	
	

	Ysgol Iau Gorseinon
	
	

	Ysgol Gynradd Gwyrosydd
	
	

	Ysgol Gynradd yr Hafod

Ysgol Gynradd Llangyfelach

Ysgol Gynradd Mayals

Ysgol Gynradd Treforys

Ysgol Gynradd Penclawdd

Ysgol Fabanod Pentrepoeth


	
	


 FY MILLTIR SGWÂR

Mae’r nodiadau hyn yn rhan o becyn adnoddau FY MILLTIR SGWÂR, sy’n cynnwys llyfr a CD. Fe’i lluniwyd gan Eileen Adams a’i gyhoeddi gan Gomisiwn Dylunio Cymru (2007). 

Seiliwyd y deunydd ar raglen beilot ddwy flynedd (2005-2006) i hyrwyddo astudiaethau mewn ysgolion sy’n dathlu nodweddion unigryw a hunaniaeth lleol, yn ogystal â meithrin cysylltiad emosiynol ac ymdeimlad o berthyn.

Dan arweiniad Carolyn Davies a Lynne Bebb, cynhaliwyd peilot cyntaf i’r rhaglen mewn 33 ysgol gynradd yn Abertawe yn 2005. Yn 2006, ymunodd Sophie Hadaway â’r tîm i helpu i gydlynu a chefnogi chwe ysgol yn Sir Gaerfyrddin, Ceredigion ac Abertawe i ddatblygu’r prosiect ymhellach.

Yn y flwyddyn gyntaf, bu’r disgyblion a’r athrawon yn gweithio gydag artistiaid. Arweiniodd y cyfnodau preswyl undydd at archwilio’r ardal leol. 

Yn yr ail flwyddyn, bu’r disgyblion a’r athrawon yn gweithio gyda’r artistiaid ar gyfnodau preswyl pum niwrnod. Daeth pensaer i ymweld â phob ysgol. Bu’r disgyblion yn archwilio amgylchedd eu hysgol a’r gymdogaeth leol.

Mae astudiaeth o Fy Milltir Sgwâr yn dechrau drwy archwilio’r hyn sydd o gwmpas y plant, lle cânt brofiad uniongyrchol o olygfeydd, arogleuon a seiniau’r amgylchedd. Wrth ddarganfod eu hardal leol, daw’r plant i sylweddoli eu bod yn rhan o’r lle, a bod y lle yn rhan ohonynt hwythau. Y nodau yw bod y disgyblion yn:

· Sylwgar ac yn cymryd diddordeb yn yr hyn sydd o’u cwmpas

· Arsylwi ar y strwythurau a’r lleoedd y deuant ar eu traws

· Ystyried y berthynas rhwng pobl a lleoedd

· Myfyrio ar eu profiadau

· Ystyried sut mae pentrefi a threfi wedi dod i edrych fel y maent

· Ystyried sut caiff yr amgylchedd ei ffurfio a’i reoli

· Trafod materion amgylcheddol

· Ystyried syniadau ar gyfer newid a gwella

Y bwriad yw hyrwyddo ymwybyddiaeth o ddylunio, fel bod plant yn decrhau ystyried sut rydym yn ffurfio ac yn rheoli’n hamgylchedd. Pam mae’r amgylchedd yn edrych fel y mae? Sut rydym ni’n ymateb iddo? Beth mae’n ei olygu i ni? Pa nodweddion rydym yn eu gwerthfawrogi? Sut olwg ddylai fod ar yr amgylchedd yn y dyfodol? Dyma’r cwestiynau sy’n sail ar gyfer archwiliadau Fy Milltir Sgwâr.

PECYN ADNODDAU FY MILLTIR SGWÂR

Mae’r pecyn adnoddau ar gyfer athrawon cynradd, ond bydd o ddiddordeb hefyd i artistiaid a dylunwyr sy’n gweithio gydag ysgolion ac athrawon mewn ysgolion uwchradd. Y nod yw ysbrydoli prosiectau newydd.

Mae’r pecyn adnoddau wedi’i seilio ar adroddiadau’r cyfranogwyr yn y rhaglenni peilot. Mae dwy ran iddo: llyfr a CD.

· Mae’r llyfr yn darparu fframwaith ar gyfer astudio’r ardal leol, ac yn egluro’r syniadau a’r dulliau a ddefnyddiwyd

· Mae’r CD yn cynnwys nodiadau i athrawon, ynghyd â delweddau y gellir eu defnyddio i sbarduno trafodaeth. Gall sioe sleidiau gael ei defnyddio fel cyflwyniad i archwilio’r ardal leol

Ffolder 1  Nodiadau i athrawon (testun, dogfen Word)

Ffolder 2  Cyflwyniad i Fy Milltir Sgwâr (PowerPoint).

Ffolder 3  Treflun (delweddau jpg)

Ffolder 4  Gweithgareddau dysgu – cyfnodau preswyl undydd (delweddau jpg)

Ffolder 5  Gwaith disgyblion – cyfnodau preswyl undydd (delweddau jpg)

Ffolder 6  Astudiaethau achos – cyfnodau preswyl 5 niwrnod (delweddau jpg)

Ffolder 1

Fe’ch gwahoddir i lawrlwytho ac argraffu’r Nodiadau i Athrawon. Gellir addasu’r fframwaith a’r dulliau astudio i ysbrydoli’ch prosiectau Fy Milltir Sgwâr eich hun. Yma cewch esboniadau ar y delweddau yn y ffolderi eraill.

Ffolder 2

Gellir defnyddio’r sioe sleidiau (PowerPoint) i gyflwyno’ch prosiect eich hun.

Ffolder 3

Mae croeso i chi ddefnyddio unrhyw un o’r delweddau treflun i greu eich cyflwyniadau eich hun. Bydd y rhain yn fwy effeithiol fyth o gynnwys delweddau o’r gymdogaeth leol, ac anogir plant i edrych eto ar yr amgylchedd y gallant fod yn ei gymryd yn ganiataol.

Ffolderi 4, 5, 6

Gellir rhannu delweddau o ddisgyblion wrth eu gwaith a gwaith y disgyblion mewn cyfarfodydd HMS gyda chydweithwyr, pan drafodir dulliau astudio.

COMISIWN DYLUNIO CYMRU

Sefydliad cenedlaethol yw Comisiwn Dylunio Cymru a sefydlwyd gan Lywodraeth Cynulliad Cymru i hyrwyddo gwell adeiladau ac ardaloedd, yn awr ac ar gyfer cenedlaethau’r dyfodol.

Ein cenhadaeth yw hyrwyddo safonau pensaernïaeth, tirweddu a dylunio trefol uchel yng Nghymru, hybu mwy o ymwybyddiaeth a dealltwriaeth o fanteision amgylchedd adeiledig o ansawdd uchel i hybu cynhwysiad cymdeithasol, ffyniant a datblygu cynaliadwy. Mae pedwar nod strategol a gyflwynwyd gan Lywodraeth y Cynulliad yn sail i’r genhadaeth hon:

· Hyrwyddo safonau dylunio a phensaernïaeth uchel yn y sectorau cyhoeddus a phreifat yng Nghymru drwy hybu dealltwriaeth ehangach o faterion dylunio a phwysigrwydd safonau da wrth wella’r amgylchedd adeiledig ar draws pob sector.

· Hyrwyddo arfer dylunio sy’n cyd-fynd â Chynllun Datblygu Cynaliadwy y Cynulliad Cenedlaethol, gan hyrwyddo arfer da o ran effeithiolrwydd ynni, gwaredu gwastraff a chludiant cyhoeddus

· Hyrwyddo arfer dylunio sy’n cyd-fynd â’r safonau uchaf o ran cyfleoedd cyfartal a hybu cynhwysiad cymdeithasol.

· Rhoi ystyriaeth ddigonol i hyrwyddo rhagoriaeth mewn datblygiadau o ddydd i ddydd, megis ystadau tai ac unedau diwydiannol, yn ogystal â hyrwyddo rhagoriaeth mewn prosiectau nodedig.

Mae Cymru’n wlad hardd ac i gadw ei hansawdd mae angen i ni ddefnyddio adnoddau’n effeithiol ac yn ofalus er mwyn ystyried effaith yr amgylchedd adeiledig ar ein hinsawdd, ein tirwedd a’n hasedau gwledig.

Mae dylunio da’n allweddol ar gyfer ffyniant economaidd, twf busnesau a blaengaredd; yn hanfodol ar gyfer creu pentrefi, trefi a dinasoedd deniadol y mae cymunedau’n ffynnu oddi mewn iddynt. Mae’n elfen allweddol ar gyfer datblygu cynaliadwy, ac yn fodd i ni, a’n disgynyddion, fyw’n well mewn gwirionedd – drwy ddyluniad. 

Pam mae dylunio’n bwysig?

Mae’n dylunio’n broses o ddadansoddi a chyfosod: dadansoddi, nodi a dehongli problemau a rhwystrau, ac yna eu datrys trwy feirniadaeth, ymchwilio, datblygu a phrofi i greu prosesau, cynnyrch, gwasanaethau ac offer blaengar. Mae dylunio’n ddull creadigol o wireddu blaengaredd ac ychwanegu gwerth. Mae dylunio ar gyfer yr amgylchedd adeiledig yn chwarae rôl allweddol mewn twf economaidd ac wrth wella ansawdd y mannau lle rydym yn byw ac yn gweithio, ac felly ein bywydau beunyddiol. Mae ansawdd yn ymwneud â mwy na gwedd allanol adeiladau a’r hyn sydd o’u hamgylch. Mae ansawdd yn cynnwys addasrwydd at y diben, perfformiad amgylcheddol, cynaladwyedd cymdeithasol ac economaidd, yr ymateb i anghenion defnyddwyr a dyheadau’r gymuned leol a chenedlaethol.  

DYLUNIO
Ein hamgylchedd

Y newid yn yr hinsawdd yw her ein canrif ni. Mae adeiladu, llenwi a chynnal adeiladau’n gyfrifol am 50% o allyriadau CO2 niweidiol y DU. Mae ein cartrefi’n cynhyrchu bron 30% a daw 10% arall wrth gynhyrchu deunyddiau adeiladu. Mae’r diwydiant adeiladu’n defnyddio 6 thunnell o ddeunydd adeiladu am bob pen yn y boblogaeth bob blwyddyn. Mae ei wastraff yn creu 35% o’r holl wastraff – sef 151 miliwn tunnell y flwyddyn. Mae adeiladau a ddyluniwyd yn dda yn costio llai i’w llenwi a’u cynnal ac yn defnyddio adnoddau’n fwy effeithlon. Maent yn lleihau’r adnoddau a ddefnyddir drwy ddefnyddio deunyddiau mwy cynaliadwy megis cerrig neu goed lleol, a systemau ar gyfer ailgylchu dŵr glaw neu awyru naturiol. Mae dylunio da’n hanfodol i leihau’r effaith negyddol ar ein hamgylchedd ac i gyflawni datblygu cynaliadwy.

Ein gofal iechyd

Mae ysbytai a ddyluniwyd yn dda yn gwella amserau adfer y cleifion ac yn lleihau’r angen am eu derbyn yn ôl i’r ysbyty. Maent yn denu ac yn cadw mwy o nyrsys, yn gwella effeithlonrwydd y gwaith ac yn caniatáu i staff clinigol dreulio mwy o amser yn gofalu am y cleifion. 

Ein haddysg 

Mae ansawdd yr adeilad yn dylanwadu ar dros hanner yr holl fyfyrwyr ac athrawon wrth iddynt ddewis ysgolion a phrifysgolion i astudio a gweithio ynddynt. Mae ysgolion a ddyluniwyd yn dda yn cyfrannu at well morâl ymhlith y staff, yn ogystal ag at ymddygiad, symbyliad a chyflawniad disgyblion. 

Ein busnes

Mae swyddfeydd a ddyluniwyd yn wael yn ddrud i’w cynnal ac yn llai deniadol i fuddsoddwyr, gan ostwng rhagolygon buddsoddi a chynhyrchiant. Mae swyddfeydd ac adeiladau masnachol a ddyluniwyd yn dda yn helpu i gynyddu boddhad yn y gwaith – ffactor allweddol wrth ddenu a chadw gweithlu galluog – sy’n arwain at fwy o gynhyrchiant, twf a gallu i gystadlu. 

Ein cartrefi

Mae dyluniad da i dai yn cynyddu gwerth ein cartrefi ac yn cyfrannu at well cymdogaethau sy’n cefnogi cymunedau actif. Mae cymdogaethau gwell yn cyfrannu at lai o ymddygiad troseddol a gwrthgymdeithasol, gan wella’n diogelwch a helpu cymunedau i ffynnu.

Ein cenedl a’n hanes

Mae adeiladau cyhoeddus gwych yn helpu i godi proffil ein cenedl ac yn darparu ar gyfer etifeddiaeth gyfoethog. Adeiladau heddiw fydd treftadaeth y dyfodol. Rhaid i ni sicrhau adeiladau a chymdogaethau hyblyg, addasadwy sydd wedi’u dylunio’n dda ar gyfer cenedlaethau’r dyfodol.
Carole-Anne Davies, Prif Weithredwr Comisiwn Dylunio Cymru.

TREFLUN

Mae Ffolder 2 yn cynnwys 10 ffolder o ddelweddau jpg, wedi’u trefnu o dan y penawdau sy’n dilyn:

1. Trefluniau, adeiladau preswyl

2. Datblygiad masnachol; siopau

3. Tirlun; lle; ffurf naturiol

4. Treftadaeth

5. Pensaernïaeth gyfoes

6. Pensaernïaeth gynhenid a diwydiannol

7. Geiriau a negeseuon

8. Celfyddyd gyhoeddus; manylion pensaernïol

9. Materion cynaladwyedd

10. Newid

Archif ddigidol

Gallwch lawrlwytho’r delweddau hyn i greu archif ddigidol ar gyfer athrawon a disgyblion. Bydd yn adnodd defnyddiol ar gyfer llawer o brosiectau.

Gall athrawon a disgyblion ddefnyddio ffotograffiaeth ddigidol fel rhan o brosiectau Fy Milltir Sgwâr i gofnodi delweddau o’r treflun lleol. Gellir ychwanegu’r rhain at eich archif. Mae’n debyg y byddwch am greu categorïau newydd.

Os bydd disgyblion yn cadw’r delweddau, gallant ddechrau creu eu portffolio digidol unigol eu hunain, a chyfrannu at archif yr ysgol ar yr un pryd.

Gall disgyblion gynnwys eu delweddau mewn sioeau sleidiau neu gyflwyniadau PowerPoint.

Gellir cynnwys delweddau hefyd ar wefan yr ysgol. Os ydych yn ystyried cynnwys delweddau o ddisgyblion wrth eu gwaith ar wefan eich ysgol, efallai yr hoffech ymgynghori â www.ico.gov.uk i gael cyngor gan Swyddfa’r Comisiynydd Gwybodaeth, corff cyhoeddus annibynnol a sefydlwyd i hyrwyddo mynediad i wybodaeth swyddogol ac i ddiogelu gwybodaeth bersonol.

TREFLUN 

GEIRIAU ALLWEDDOL

hysbysebu    amaethyddol    rhandir    pensaernïaeth   celf

bioamrywiaeth     ffin    adeilad

newid    datblygiad masnachol    adeiladwaith
cyfoes    mynwent 

tanffordd    tonnog

pentref
warws
rheoli gwastraff

dŵr 
 hindreuliad

TREFLUN

CYFLWYNIAD I’R SIOE SLEIDIAU

Mae sioe sleidiau’n ddefnyddiol i gyflwyno Fy Milltir Sgwâr i’r disgyblion.

Gweler Ffolder 3 am enghraifft sy’n cynnwys:

· Syniadau astudio ar sail y categorïau ‘treflun’ yn ffolder 2.

· Cwestiynau fel mannau cychwyn i nodi rhai pynciau i’w harchwilio.

· Awgrymiadau o ran y math o weithgareddau astudio bydd disgyblion yn ymwneud â nhw.

Gallwch ddefnyddio’r delweddau hyn ac ychwanegu eraill o’ch ardal leol i greu cyflwyniadau neu sioeau sleidiau newydd.

Dylai athrawon a disgyblion lunio’u cwestiynau eu hunain i’w gofyn yn ystod y gwaith ar y strydoedd.

Cyflwyniadau

Gellir helpu disgyblion sy’n gweithio mewn grwpiau i baratoi eu sioeau sleidiau neu eu cyflwyniadau PowerPoint eu hunain i adrodd ar eu gwaith a’i rannu gydag eraill. Gall y rhain:

· Ddangos y broses astudio.

· Cyflwyno gwybodaeth.

· Rhannu darganfyddiadau, syniadau a theimladau.

· Darparu esboniadau.

· Creu cysylltiadau.

· Dangos yr hyn a ddysgwyd.

· Ennyn diddordeb eraill a’u hysbrydoli.

Gallai cyflwyniadau gynnwys delweddau o’r treflun, enghreifftiau o waith disgyblion a delweddau o waith sydd mewn llaw. Gallent hefyd gynnwys delweddau, mapiau a chynlluniau wedi’u sganio.

Gellir cyflwyno’r rhain gan unigolion neu grwpiau.

Gallant hefyd fod yn rhan o arddangosfa, sy’n ailadrodd yn awtomatig. Gallai’r cyflwyniadau hyn gynnwys sylwebaeth lafar, sain neu gerddoriaeth.

FFRAMWAITH AR GYFER ASTUDIO

Cynllunio

Dylai athrawon archwilio’r llwybr, gan benderfynu ar fannau i aros a llunio asesiad risg, gan gyfeirio at bolisi’r ysgol neu’r awdurdod lleol ar gyfer astudio y tu allan i’r ysgol.

Mae’n bwysig cynllunio ar gyfer tywydd gwlyb ac ystyried mannau diogel i aros.

Cyflwyniad

Gall sioe sleidiau ennyn chwilfrydedd disgyblion ac arwain at gwestiynau am wedd yr amgylchedd a pham mae’n edrych fel y mae. Trafodwch gyda’ch dosbarth y llwybr y byddwch yn ei ddilyn, yr hyn y byddwch yn ei wneud a sut byddwch yn gwneud hynny.

Gwaith ar y Strydoedd

Dylai cynorthwywyr addysgu a rhieni dderbyn cyfarwyddyd llawn, fel bod modd iddynt helpu i oruchwylio grwpiau bach o ddisgyblion.

Eglurwch pa bynciau sydd i’w harchwilio ac ymarfer y dulliau y bydd disgyblion yn eu defnyddio i gofnodi eu harsylwadau ymlaen llaw.

Gwaith yn y Dosbarth

Yn y dosbarth, bydd y disgyblion yn myfyrio ar eu profiadau, yn rhoi trefn ar eu syniadau, ac yn defnyddio amrywiaeth o dechnegau i ganfod ystyr eu darganfyddiadau. Byddant yn cael cyfleoedd i adolygu eu profiadau – trwy luniadu, peintio, collage a gwaith 3D – er mwyn dod i’w deall. Bydd hyn yn atgyfnerthu’r syniadau a welwyd yn y gwaith ar y strydoedd fel bod plant yn medru dysgu o’u profiadau.

Maent yn trafod yr hyn a welsant (ymwybyddiaeth o ddylunio). Gofynnir iddynt beth yw eu barn a’u gwahodd i egluro pam maent yn teimlo felly (beirniadaeth). Gofynnir iddynt ragdybio ym mha ffyrdd dylid gwneud pethau’n wahanol neu eu gwella, a defnyddio’u dychymyg i greu atebion amgen neu flaengar i broblemau y daethant ar eu traws (gweithgaredd dylunio).
Gallai’r drafodaeth ar faterion cynaladwyedd gynnwys:

· Ailgylchu

· Defnyddio ynni solar

· Arbed dŵr

· Cludiant sy’n llesol yn ecolegol

· Systemau cludiant cyhoeddus

· Rheoli gwastraff

· Ynni o’r gwynt

· Bioamrywiaeth

· Gwneud y dref yn fwy gwyrdd

Cyflwyno a dathlu

Helpwch y disgyblion i rannu eu gwaith gyda dosbarthiadau eraill, eu rhieni, llywodraethwyr a chyfeillion yr ysgol drwy arddangosfeydd a chyflwyniadau.

GWEITHGAREDDAU DYSGU

Mae Ffolderi 4 a 6 yn cynnwys delweddau o ddisgyblion a’u hathrawon yn cymryd rhan mewn gweithgareddau dysgu mewn amrywiaeth o amgylcheddau a sefyllfaoedd:

· Yn y dosbarth, gyda’r athro/athrawes yn cyflwyno’r prosiect.

· Ar y stryd, gyda’r disgyblion yn archwilio’r gymdogaeth leol.

· Yn y dosbarth, gyda’r disgyblion yn myfyrio ar eu profiadau ac yn eu hadolygu er mwyn eu deall a datblygu syniadau. Gall disgyblion weithio’n unigol, mewn grwpiau bach neu mewn grwpiau dosbarth.

· Ar ddiwedd y prosiect, pan fydd y disgyblion yn cyflwyno’u gwaith i eraill.

Dengys y delweddau amrywiaeth o weithgareddau dysgu y bydd y disgyblion yn rhan 

ohonynt: gwrando, edrych, arsylwi’n fanwl, cofnodi gwybodaeth a syniadau, gofyn cwestiynau, trafod, arbrofi, creu cysylltiadau, damcaniaethu, datrys problemau, egluro a rhannu eu gwaith.

Rhai pwyntiau i’w hystyried:

· Mae angen ystyried iechyd a diogelwch yn llawn. Dylai athrawon archwiliio’r llwybr ymlaen llaw a chynnal asesiad risg. Dylai’r oedolion eraill sy’n cefnogi gwaith y plant dderbyn cyfarwyddyd llawn ymlaen llaw.

· Mae cyflwyniad cyffrous yn ysgogi’r disgyblion ac yn sicrhau disgwyliadau uchel.

· Mae prosiect a gynlluniwyd yn dda yn cynnwys amrywiaeth o agweddau a dulliau astudio.
· Mae angen i ddisgyblion ddefnyddio amrywiaeth o dechnegau. Byddant yn medru defnyddio rhai o’r rhain yn hyderus eu hunain. Bydd angen mwy o eglurhad a chefnogaeth ar gyfer eraill.

· Mae disgyblion yn dysgu oddi wrth ei gilydd. Bydd gwaith mewn grwpiau’n datblygu sgiliau cymdeithasol a’r gallu i gydweithio, i barchu syniadau eraill ac i helpu ei gilydd.

· Mae esboniadau a beirniadaeth gryno ar hyd y prosiect yn annog disgyblion i fod yn barod i egluro beth maent yn ei wneud a rhoi sylwadau ar yr hyn maen nhw’n ei ddysgu.

· Mae disgyblion yn croesawu adborth cadarnhaol sy’n cydnabod eu cryfderau a’u cyflawniadau. Maent hefyd yn croesawu cyngor defnyddiol sy’n rhoi strategaethau iddynt ar gyfer datblygu a gwella’u gwaith.

LLUNIADU

Mae lluniadu’n sylfaen ar gyfer cymaint o’n bywyd modern. Mae popeth – y dillad rydym yn eu gwisgo, y celfi a’r cynnyrch rydym yn eu defnyddio, yr adeiladau rydym yn byw ynddynt, y systemau cludiant rydym yn eu defnyddio i deithio – i gyd wedi cael eu dylunio. Mae hynny’n golygu, ar ryw adeg, bod rhywun wedi lluniadu’r mapiau, y cynlluniau, y gwaith dylunio a’r patrymau a ddaeth â nhw i fodolaeth. Mae’n bosib i’r lluniau gael eu creu â llaw ac wedyn eu haddasu gan gyfrifiadur, ond lluniadu fu’n gyfrwng i roi ffurf i’r syniadau yn y lle cyntaf.

Rydym wedi’n hamgylchynu gan luniadau sy’n cyfleu gwybodaeth a syniadau – arwyddion traffig a marciau ar y ffordd, graffeg hysbysebu, diagramau i’n galluogi i roi celfi sydd wedi’u pecynnu’n fflat at ei gilydd, neu ddeall sut i ddefnyddio cyfarpar, mapiau i’n galluogi i deithio ar ffyrdd neu’r tiwb. Mae marciau sydd ag ystyr benodol yn ein galluogi i ddeall a dylanwadu ar ein byd. Mae lluniadu’n rhan arwyddocaol o’n diwylliant, ac mae’n bwysig bod plant yn medru ymuno ynddo a deall sut mae’n gweithio.

Ym mhrosiectau Fy Milltir Sgwâr, mae lluniadu’n amlwg fel:

· Dull o archwilio ac ymchwilio.

· Dull o gofnodi arsylwadau.

· Dull o ddeall profiadau a ffurfio syniadau.

· Dull o gyfleu gwybodaeth, syniadau a theimladau.

· Dull o feddwl am newid.

Dengys Ffolder 4 sut mae’r disgyblion wedi datblygu gwaith o gyfnodau preswyl undydd yr artistiaid.

Dengys Ffolder 6 ddisgyblion yn cymryd rhan ym mhob math o weithgareddau lluniadu dros gyfnod hwy, ar sail cyfnodau preswyl pum niwrnod yr artistiaid, ond wedi’u hestyn gan athrawon fel rhan o’r cwricwlwm ysgol arferol.

Dengys Ffolderi 5 a 6 ganlyniadau eu hymdrechion. Dengys yr enghreifftiau yn y llyfr ac ar y CD luniadau a wnaed ar y stryd ac yn y dosbarth gan ddisgyblion rhwng 5 ac 11 oed. Mae rhai o’r lluniadau gan ddisgyblion unigol, ac eraill yn waith grwpiau. Mae rhai o faint A4, A3 ac A2, tra bod eraill mor fawr â’r plant neu’n gorchuddio llawr neu wal.

Gall gwahanol grwpiau oedran ddefnyddio technegau lluniadu tebyg. Yr hyn sy’n newid yw cymhlethdod y syniadau a fynegir a lefel y sgiliau. Datblygir sgiliau lluniadu trwy ymarfer.

Mae lluniadau o bob math yn cydweddu’n dda â chelf, dylunio a thechnoleg, TGCh, daearyddiaeth a hanes.

MATHAU O LUNIADU

· brasluniau wedi’u hanodi

· siartiau

· croestoriadau

· dyluniadau

· diagramau

· gweddluniau

· nodiadau maes

· darluniadau

· mapiau

· montage cyfrwng cymysg (lluniadu, ysgrifennu, ffotograffau)

· murlun

· lluniadau arsylwadol

· mapiau darluniadol

· persbectif cynllun

· cynlluniau

· posteri

· golwg gyfresol

· mapiau braslun

· cynlluniau braslun

· lluniadu carlam

· byrddau stori

· brasluniau cryno

· lluniadau pelydr-x
CYFRYNGAU A THECHNEGAU LLUNIADU

Dylai disgyblion ddatblygu hyder wrth ddefnyddio amrywiaeth o gyfryngau a thechnegau’n briodol.

· Beiro

· Sialc

· Pastelau sialc

· Collage (papur, ffabrig)

· Pensiliau lliw

· Creonau

· Ffyn graffit

· Inc a golchiad

· Pastelau olew

· Pensil (HB, 2B, 4B a 6B)

· Pin, inc, golchiad

· Montage ffotograffau

· Paent posteri

· Printio (monobrintiau, printiau cerdyn, printiau llinyn, printiau leino)

· Gwrthydd

· Dyfrlliw
Llyfrau Braslunio

Dylid annog disgyblion i gadw eu llyfrau braslunio neu lyfrau nodiadau ymchwil eu hunain.

Gellir eu defnyddio i gofnodi arsylwadau, casglu syniadau ac arbrofi pethau.

Gall y rhain gynnwys lluniadau, nodiadau, arbrofion, dyluniadau a dyfeisiadau.

Portffolios

Gall disgyblion hefyd gadw lluniadau, mapiau a dyluniadau mwy mewn portffolios unigol. Os nodir enw’r disgybl a’r dyddiad ar gefn y rhain, byddant yn gofnod cynnydd gwerthfawr dros y blynyddoedd. Os yw’r gwaith yn rhy fawr i’w gadw mewn portffolio, gellir ei gofnodi mewn delweddau digidol.

DULL ASTUDIO GWAITH AR Y STRYDOEDD

TAITH GERDDED SYNHWYRAIDD

Rydym yn defnyddio’n holl synhwyrau i ymateb i’n hamgylchedd a’i ddeall.

GOLWG

CLYW

CYFFYRDDIAD

AROGL

BLAS
Gallem hefyd ychwanegu ymdeimlad o SYMUDIAD ac AMSER – sy’n bwysig wrth ddatblygu dealltwriaeth o le.

Cyflwyniad defnyddiol wrth astudio’r gymdogaeth leol yw bod y disgyblion yn mynd ar daith gerdded synhwyraidd, gan ddefnyddio lluniadu, rhwbiadau a nodiadau i gofnodi’r golygfeydd, y seiniau, y gweadau a’r arogleuon y deuant ar eu traws.

Sut mae cynllunio llwybr priodol – o amgylch y maes chwarae, strydoedd gerllaw neu’r parc?

Sut mae penderfynu ar fannau i aros a chofnodi gwybodaeth? (seiniau? gweadau?)

Sut mae newid ffocws o fanylion bychain i’r darlun mwy?

Sut mae edrych yn fanwl, yn fanylach, yn y manylder eithaf?

Sut mae edrych ar bethau o safbwyntiau gwahanol?

Sut mae edrych ar bethau rydym fel arfer yn eu cymryd yn ganiataol neu’n eu hanwybyddu?

Beth yw’r elfennau annisgwyl?

Sut mae didoli’r wybodaeth a gasglwyd ar y daith gerdded synhwyraidd?

Sut mae datblygu’r syniadau a ysbrydolwyd ganddi?

DULL ASTUDIO GWAITH AR Y STRYDOEDD

GOLWG GYFRESOL

Rydym yn deall lle nid yn unig wrth edrych arno, ond drwy symud ynddo.

Mae golwg gyfresol yn caniatáu i ddisgyblion archwilio sut mae lle’n newid wrth iddynt symud drwyddo.

Maent yn cofnodi eu profiadau mewn cyfres o frasluniau.

Dewiswch fan cychwyn.

· Beth yw elfennau allweddol lle?

· Beth sydd ar ymylon lle?

· O ba ddeunyddiau mae’r llawr wedi’i wneud?

· Beth sy’n rhoi ei gymeriad arbennig i le?

· Beth sydd gerllaw? Beth sydd yn y pellter canolig? Beth sy’n bell i ffwrdd?

Crewch luniad tri munud o’r lle rydych yn edrych arno. 

· Mae’n well gweithio ar raddfa fach (e.e. pedwar lluniad ar bapur A4, neu un lluniad yng nghanol darn o bapur A4, gan adael lle ar gyfer anodiadau).

Cerddwch ddeg cam.

Crewch luniad tri munud arall o’r lle nesaf.

Gwnewch hyn ddwywaith eto.
Cymharwch y pedwar lluniad a wnaethoch.

· Sut mae’r lle wedi newid wrth i chi gerdded trwyddo?
Gellir defnyddio’r lluniadau hyn yn sail ar gyfer gwaith pellach – creu byrddau stori, ffrisiau, collage – sy’n dangos ar raddfa fwy sut mae holl hanfodion lle yn cydweithio. Bydd y rhain yn cynnwys nid yn unig adeiladau a thirlun, ond hefyd yn awgrymu elfennau newidiol pobl, traffig a’r tywydd.
DULL ASTUDIO GWAITH AR Y STRYDOEDD

Y DA, Y DRWG A’R HYLL

Sut mae disgyblion yn llunio barn ar ansawdd amgylcheddol?

Ar beth maen nhw’n seilio’u barn?

Sut maen nhw’n egluro’u barn?

Dull defnyddiol iawn o helpu plant i edrych ar eu hamgylchedd â llygaid newydd a datblygu sgiliau beirniadol yw Y DA, Y DRWG A’R HYLL, er mwyn adnabod:

· mannau DA, lle maent yn teimlo’n gyfforddus, sy’n gweithio’n weledol ac yn ofodol.

· mannau DRWG, lle nad ydynt yn teimlo’n gyfforddus.

· mannau HYLL, nad ydynt yn gwbl lwyddiannus, ond y gellid eu gwella.
Bydd disgyblion yn cofnodi’r amgylchedd trwy luniadau, ffotograffiaeth a nodiadau.

Bydd trafodaethau dilynol yn datgelu eu teimladau am y lle penodol hwnnw.
Wedi hyn, gellir gwahodd y disgyblion i fyfyrio ar eu darganfyddiadau ac awgrymu gwelliannau i fynd i’r afael â’r problemau a nodwyd ganddynt. Ffocws y drafodaeth hon fydd materion cynaladwyedd. 

3D A FFOTOGRAFFIAETH

3D

Mae’r prosiectau hefyd yn cynnwys gwaith 3D, sydd mor bwysig wrth ddelio â’r cysyniad o le.
Bydd plant iau yn archwilio cysyniadau megis

· y tu mewn / y tu allan

· i fyny / i lawr

· yma / acw

Bydd plant hŷn yn dod i ddeall cysyniadau fel arwynebedd, cyfaint, pellter, graddfa, caeadleoedd, ffurf. Gallai’r deunyddiau ar gyfer archwilio’r syniadau hyn gynnwys:

· Llinyn

· Tâp masgio

· Brigau a ffurfiau naturiol eraill addas

· Cerdyn

· Deunydd glân wedi’i ailgylchu megis tiwbiau cardbord, cynwysyddion llaeth, blychau

· Mod roc

· Clai modelu

Ffotograffiaeth

Mae technoleg ddigidol wedi golygu ei bod yn haws i blant ddefnyddio ffotograffiaeth. Darparodd y ffotograffau a dynnwyd yn y sesiynau ar y stryd sbardun i’r plant adalw a thrafod eu profiadau. Gellir defnyddio ffotograffau mewn gwaith dosbarth, i ysbrydoli gwaith mewn cyfryngau eraill, ac weithiau fel rhan o’r gwaith gorffenedig. Mae’r ffyrdd gwahanol o ddefnyddio delweddau’n cynnwys:

· Anodiadau ar lungopïau o ffotograffau

· Sleidiau neu ddelweddau digidol a daflunir fel sail ar gyfer lluniad
· Lluniadau ar droshaenau tryloyw ar ffotograffau
· Llungopïau wedi’u haddasu trwy luniadau
· Ffotograffau a gafodd eu haddasu’n ddigidol

· Montage

· Sioe sleidiau

· Tafluniad yn ôl

GWRANDO, SIARAD AC YSGRIFENNU
Bydd y prosiectau hefyd yn cynnwys sgiliau llafaredd gwrando, siarad, darllen ac ysgrifennu.
Dyma rai o’r cwestiynau y gallai disgyblion neu athrawon eu gofyn:

Ble mae’r glaw’n mynd?

Sut gallwn ni ddefnyddio’r gwynt i greu ynni?

Sut gallwn ni arbed dŵr?

Beth sy’n digwydd i’r holl sbwriel?

Beth ddylai ddigwydd i’n sbwriel?

Ble mae ceir yn mynd yn y nos?

Pan yw hi’n dywyll, sut gallwn ni weld?

O beth mae adeiladau wedi’u gwneud?

Pwy sy’n gyfrifol am wneud adeiladau?

O ble mae’r deunyddiau’n dod?

Pa fathau o ynni mae adeiladau’n eu defnyddio?

Pwy sy’n cadw adeiladau mewn cyflwr da ac yn edrych yn ddeniadol?

Pwy sy’n gofalu am y ffyrdd?

Beth sy’n golygu ei fod yn ddiogel gyrru ar y ffyrdd?

Beth sy’n cael ei wneud i ofalu am y parciau?

Pam mae coed a phlanhigion yn bwysig ar gyfer yr amgylchedd?

Sut mae coed a phlanhigion yn ein helpu yn ein bywydau?

Pwy sy’n penderfynu ar gynllun ein trefi?

Sut gallwn ni chwarae rhan wrth lunio’n hamgylchedd?

Sut gallwn ni ofalu am ein hamgylchedd?

CYFLWYNIADAU

Dylid annog disgyblion i rannu eu gwaith gydag eraill trwy gydweithio i greu:

· Cyflwyniadau

· Arddangosfeydd

· Llyfrynnau

· Sioeau sleidiau
Cyflwyniadau

Gall disgyblion gyflwyno eu gwaith i’w cyd-ddisgyblion yn y dosbarth, i ddisgyblion mewn dosbarthiadau eraill ac i’w rhieni. Gellir trefnu hyn yn ystod y gwersi neu fel rhan o wasanaeth.

Gellir gwahodd rhieni, llywodraethwyr a chyfeillion yr ysgol i gyflwyniadau byr ar ddiwedd y diwrnod ysgol.

Arddangosfeydd

Gallai arddangosfa o waith gynnwys brasluniau wedi’u hanodi, lluniadau, mapiau, cynlluniau, ffotograffau, modelau ac adeiladwaith. Bydd labeli, cwestiynau a sylwebaeth yn darparu peth esboniad, dehongli a rhyngweithio.

Llyfrynnau, taflenni

Efallai yr hoffai disgyblion sy’n gweithio mewn grwpiau baratoi llyfrynnau neu daflenni am wahanol bynciau treflun. Bydd hyn yn eu galluogi i ddefnyddio sgiliau cyfrifiadurol, a gweithio gyda geiriau a delweddau. Gall disgyblion eraill ddefnyddio’r rhain fel deunydd cyfeiriadol.

Sioeau sleidiau

Gall grwpiau o ddisgyblion gydweithio i baratoi sioeau sleidiau digidol.

Dathlu

Bydd cyflawniadau disgyblion yn achos dathlu! Bydd hwn yn gyfle i gydnabod yr hyn a ddysgwyd a llongyfarch y disgyblion a’r athrawon ar eu holl waith caled. Bydd rhannu hyn gyda’r gymuned leol yn golygu bod modd i bawb ymuno!

PROSIECTAU MEWN YSGOLION

Mae Ffolder 4 yn cynnwys delweddau o ddisgyblion, athrawon ac artistiaid a fu’n cymryd rhan yn y cyfnodau preswyl undydd i artistiaid yn Abertawe.

Mae Ffolder 5 yn cynnwys enghreifftiau o’r gwaith a gynhyrchwyd, drwy’r gwaith strydoedd, fel rhan o arbrofion ac yn y dosbarth, pan gafodd disgyblion gyfle i ddatblygu eu syniadau.

Mae Ffolder 6 yn cynnwys astudiaeth achos o waith yr ysgolion a fu’n rhan o’r cyfnodau preswyl pum niwrnod i artistiaid yn Abertawe, Sir Gaerfyrddin a Cheredigion. Aeth pensaer i ymweld â phob ysgol. Fersiynau wedi’u golygu o adroddiadau’r cyfranogwyr yw’r nodiadau.

Cafodd disgyblion 3-11 oed eu cynnwys.

Dechreuodd y prosiectau drwy archwilio Fy Milltir Sgwâr:

Yn wyth oed rydym yn gyfarwydd iawn â llain o dir na fyddwn yn dod ar ei thraws yn unman arall byth eto. Yn Gymraeg fe’i gelwir ‘y filltir sgwar’ ac mae’n bodoli yn yr ysbryd Cymreig fel un o gyfres o fapiau gwybyddol o amgylch y cartref a’r fro. 

Yr Athro Mike Pearson, Prifysgol Cymru, Aberystwyth.

Dengys y prosiectau’n argyhoeddiadol sut y gall agweddau cyffredin, pob dydd ar ein hamgylchedd fod yn destun diddorol dros ben i’w astudio.

Profiad uniongyrchol o ofod a lle oedd sail yr holl waith. Bu amrywiol ddulliau lluniadu’n ffocysu arsylwi’r plant ac yn dwysáu eu canolbwyntio wrth iddynt archwilio’u hamgylchedd. Yn y dosbarth, creodd gwaith gydag amrywiaeth o ddeunyddiau – mewn 2D, 3D a ffotograffiaeth – gyfleoedd i ddisgyblion ddatblygu eu syniadau a chadarnhau eu dysgu. 

Mae amrywiaeth mawr yn y gwaith – mae cynifer o wahanol ffyrdd o weithio. Dewiswyd dulliau a fyddai’n addas ar gyfer y disgyblion a’u cyfnod datblygiad.

Derbyniodd athrawon a disgyblion lawer o gefnogaeth wych gan yr artistiaid a’r pensaer. Maent wrth eu bodd yn medru rhannu eu gwaith er mwyn ysbrydoli eraill i ddatblygu eu prosiectau eu hunain.

YSGOL GYNRADD TREFORYS

Ar ddechrau’r prosiect, bu’r plant yn arsylwi a chofnodi eu hysgol gan ddefnyddio ystod eang o ddeunyddiau. Fe wnaethon ni gymharu’r adeiladau a’r ffyrdd y tu allan i’r ysgol a’r stryd fawr. Fe wnaethon nhw lunio map o’u taith ar bapur ar lawr y dosbarth, ac adeiladu Tre Forus 3D o’i amgylch, gan lunio tai o’r presennol a’r dyfodol o flychau a phapur, a llenwi eu tref â phobl, dodrefn stryd a cherbydau.

Ar y cychwyn, roedd sgiliau lluniadu arsylwadol y plant yn elfennol iawn. Roedd pob tŷ ar ffurf petryal iddynt, gyda ffenestri sgwâr. Wrth i’r prosiect ddatblygu, fe wnaethon nhw ddysgu sut i ganolbwyntio, a chymryd mwy o amser wrth luniadu, er mwyn creu gwaith mwy manwl. Daethon nhw’n fwy ymwybodol o siâp a lliw a datblygu ymwybyddiaeth o offer a deunyddiau. Roeddent yn llawer mwy ymwybodol o’r ffurfiau a grewyd gan ddyn yn eu hamgylchedd. Buont yn arddangos dyfeisgarwch a gwreiddioldeb wrth ddylunio’u hadeiladau 3D, wrth weithio mewn grwpiau, ac fel dosbarth cyfan. Buont yn cydweithio’n dda, gan gefnogi a thywys ei gilydd, yn ogystal â beirniadu syniadau ei gilydd yn adeiladol. 

Yn ystod y prosiect roedd y plant yn ddylunwyr, yn gynllunwyr tref, yn gartograffwyr, yn amgylcheddwyr ac yn benseiri, yn ogystal ag artistiaid. Roedd Fy Milltir Sgwâr yn ymgorffori holl bynciau’r cwricwlwm. Roedd y plant wedi’u swyno gan y tŷ adfeiliedig, ac yn dyfalu beth oedd y tu mewn. Buont yn meddwl am syniadau ar gyfer defnyddio’r adeilad. Drwy’r prosiect cawsant wybod am orffennol Treforys o amrywiaeth o ffynonellau hanesyddol. Cawsant gyfle i gasglu a chofnodi gwybodaeth am eu hardal leol, yn ogystal â llunio map darluniadol o’r ardal o amgylch yr ysgol. Buont yn ysgrifennu am nodweddion eu hamgylchedd, a sut byddent yn ei wella. Ar ddiwedd y prosiect rhoddodd y plant gyflwyniad ar un o’u profiadau, gan siarad yn eu tro yn hyderus a strwythuro’u cyflwyniad mewn modd cydlynus a dealladwy. Wedyn, buont yn gwerthuso’u gwaith, gan gynnig syniadau ar sut byddent yn ei wella. 

Eleanor Jones (athrawes)

Y nod oedd datblygu sgiliau ymchwilio’r plant, trwy luniadu ac arbrofi ymarferol, er mwyn archwilio ac edrych yn fanwl ar adeilad yr ysgol, y cyffiniau a’r amgylchedd adeiledig yn union o’i hamgylch. Roeddwn hefyd am ddatblygu gwybodaeth a dealltwriaeth y plant o ddeunyddiau a thechnegau a’u defnydd yn yr amgylchedd adeiledig. Mae’r ysgol yn adeilad Fictoraidd diddorol ar bwys ffordd ddeuol brysur yng nhref hanesyddol Treforys, a luniwyd yn y ddeunawfed ganrif gan entrepreneur o’r enw Morris er mwyn darparu cartrefi ar gyfer ei weithwyr. Mae amrywiaeth eang o adeiladau preswyl ac adeiladau masnachol niferus. Yn y brif stryd fawr, mae’r hen a’r newydd ochr yn ochr, a defnyddiwyd amrywiaeth o dechnegau a deunyddiau adeiladu. Hefyd mae adeilad Fictoraidd crand, sydd yn wag ac yn dadfeilio, i danio dychymyg y plant. Mae llwybr troed troellog yn rhedeg wrth ochr y ffordd ddeuol, heibio i’r ysgol, gan ddilyn llwybr hen gamlas, ac mae’r coed, y glaswellt a hen bontydd y gamlas yn darparu llonyddwch annisgwyl.

Bu 20 o blant chwech a saith oed yn gweithio gyda myfyriwr ar ymarfer dysgu, athrawes y dosbarth a’r artist. Profwyd amrywiaeth o sbardunau: cerrig a deunyddiau adeiladu, adeilad yr ysgol a’r waliau amgylchynol. Defnyddiwyd ffotograffau o’r amgylchedd adeiledig o amgylch yr ysgol a’r strydoedd gerllaw yn ystod eu taith gerdded, ffotograffau’r pensaer o adeiladau eiconig, llyfrau, mapiau a chyfeiriadaeth hanesyddol.

Yn ystod y prosiect, a gynhaliwyd un diwrnod yr wythnos am hanner tymor, lluniwyd y gweithgareddau fel bod modd i’r plant:

· Luniadu o arsylwi, ar eu cof ac o’u dychymyg

· Datblygu technegau effeithiol ar gyfer llunio a defnyddio llyfrau braslunio

· Arafu eu dull o edrych

· Hogi eu sgiliau arsylwi

· Darganfod pethau

· Dyfalu beth y deuent o hyd iddo 

· Datblygu geirfa arbenigol

· Ymateb i’r hyn roeddent yn ei ddysgu â gwaith 2D a 3D

· Gweithio’n unigol ac ar y cyd

· Defnyddio’u dychymyg yn eu hymwneud â’r testun a’u gwaith eu hunain

· Cyflwyno agweddau ar eu gwaith eu hunain

· Dysgu drwy chwarae

· Ymateb ar lafar yn ystod sesiynau holi ac ateb.

Dysgodd y plant:

· Am rymoedd a chantilifrau

· Am raddfa

· Bod triongliant yn cryfhau deunydd haenog

· Bod toeon adeiladau modern yn fwy fflat na thoeon adeiladau hŷn

· Bod patrymau mewn gwaith brics

· Bod llinellau syth a siapau geometrig yn yr amgylchedd adeiledig 

· Bod anghymesuredd a llinellau crwm yn yr amgylchedd naturiol

· Bod tai yn wahanol yn y blaen a’r cefn

· Bod blaenau rhes o dai yn tueddu i fod yn debyg, ond bod y cefn yn aml yn wahanol iawn

· Bod siopau ac eiddo masnachol yn tueddu i fodoli mewn grwpiau, a denu ceir a cherddwyr

· Bod tai’n tueddu i fod ar strydoedd tawelach

· Bod angen gadael tyllau ar gyfer ffenestri a drysau a bod y rhain yn aml yn cael eu haddurno

· Bod modd i’r hen a’r newydd fodoli ochr yn ochr

· Bod isadeiledd i amgylchedd adeiledig

· Mai’r dychymyg yw’r unig gyfyngiad ar siâp a ffurf adeilad

Gweithiodd y plant am bum niwrnod yn y dosbarth, yn y neuadd, ar yr iard ac yn y gymuned y tu allan. Rhoddodd gwaith ysgrifenedig gyda’u hathrawes gyfle iddynt fyfyrio a dyfalu, a rhoddodd pob disgybl gyflwyniad i’r dosbarth, gan ddefnyddio’u lluniadau i’w sbarduno. Bu’r plant yn lluniadu mewn llyfrau braslunio, o’u harsylwi a’u dychymyg, mewn fformat graddfa fawr a bach, gydag amrywiaeth o gyfryngau gwlyb a sych. Buont yn datblygu mapiau a darluniau sefyll ohonynt eu hunain, yn ogystal â lluniadau anferth a phitw o dai, gyda’r cyfan wedi’i seilio ar eu llyfrau braslunio. Rhoddwyd y gwaith gorffenedig at ei gilydd mewn lle gwag yn ymyl y dosbarth i greu treflun wedi’i seilio ar eu milltir sgwâr. Defnyddiodd y plant wybodaeth a syniadau a gasglwyd o’u hamgylchedd i lunio cerrig, waliau, modelau o dai, siopau, eglwysi, pyrth drysau, ffyrdd, mapiau, adeiladau posib o’r dyfodol a phontydd. Gosodwyd y rhain i gyd mewn isadeiledd i greu treflun lle rhoddwyd delweddau sefyll ohonynt eu hunain. Arweiniodd hyn at chwarae creadigol, gyda’r plant yn defnyddio’r ffigurau bychain i ryngweithio â’r treflun ac â’i gilydd.

Gweithiodd y plant ag ymroddiad, brwdfrydedd a dychymyg. Roedd yn amlwg bod eu lluniadu wedi datblygu’n fanwl iawn yn ystod y prosiect, gan ddangos sut roedd eu dysgu’n cael ei gymathu. Roeddent yn mynd â’u gwaith adref ac yn dangos i’w rhieni beth roeddent wedi’i ddysgu. Ymgollodd un plentyn, oedd â diagnosis o fod yn orfywiog, yn ei waith, yn enwedig yr agweddau 3D. Dangosodd ei lyfr braslunio ymroddiad cynyddol o ganlyniad i well canolbwyntio. Mabwysiadodd bachgen arall ddull hynod ddadansoddol a’i galluogodd i nodi’r patrymau a grewyd mewn gwaith brics, nad oeddent yn amlwg i eraill. Cynhyrchodd dwy ferch luniadau hynod soffistigedig a chael cyfle i ddatblygu eu sgil ymhellach. Er i’r holl blant ymuno yn y prosiect, roedd rhai o’r bechgyn i’w gweld yn ymateb yn arbennig o dda i’r gweithgareddau lle roedd angen defnyddio’r sgiliau motor mawr, megis yr ymarferion adeiladwaith. Cafwyd sylwadau brwd ar y treflun bywiog a phrysur a grewyd gan y plant gan rieni, athrawon, plant ac ymwelwyr, ac roedd yn tystio i bopeth roeddent wedi’i brofi a’i ddysgu am eu milltir sgwâr eu hunain.

Lynn Bebb (artist).

YSGOL EGLWYS GADEIRIOL SAN JOSEFF

Ehangodd y prosiect ystod sgiliau’r plant, yn enwedig o ran lluniadu a modelu 3D. Fe’u cyflwynwyd i ddeunyddiau lluniadu newydd, gan gynnwys pastel, graffit, siarcol cywasgedig, siarcol crai, ac (yn fyr) deunyddiau a ganfuwyd, er enghraifft, mwyn haearn. Fe’u cyflwynwyd hefyd i ddulliau newydd o luniadu, lluniadu seiniau, lluniadu â’u llygaid ar gau, lluniadu o sefyllfa anghyffredin (yn gorwedd ar eu cefnau neu hyd yn oed yn hongian wyneb i waered o gyfarpar maes chwarae) a lluniadu ar sbwng. Mae eu sgiliau modelu 3D wedi cael eu datblygu, yn enwedig trwy ddatrys problemau. Maent wedi ystyried dulliau o asio deunyddiau â’r ystafell a’r celfi o’u cwmpas, ffyrdd o luniadu mewn tri dimensiwn (gan ddefnyddio gwifren) a sut mae cyfuno amrywiol linellau, yn ogystal ag ystyried nodweddion clai a sut i’w gynnal ar draws bylchau eang. Maent wedi datblygu eu gallu i ddethol deunyddiau ac wedi ymchwilio i ystod eang o bapur, llinyn, cerdyn ac offer gwneud marciau. Bu rhai plant hyd yn oed yn creu eu cyfrwng eu hunain ar gyfer gwneud marciau drwy daenu clai yn wastad ar gerdyn a’i ysgythru â phensiliau. Maent wedi gwerthuso eu gwaith eu hunain a gwaith eraill, gan gymryd cam yn ôl bob dydd i ystyried a ydynt wedi cyflawni eu nod. Buont yn holi eu hunain drwy gymharu eu cynllunio â’r prosiect gorffenedig, eu detholiad o ddeunyddiau a’u technegau. Buont yn ystyried gwaith pobl eraill ac yn llunio barn ar ansawdd. 

Roedd y plant yn gwbl ymroddedig i’r tasgau a roddwyd iddynt. Cafwyd ambell funud hudol pan ymatebodd y plant yn ddifyfyr i’w hamgylchedd, ar y cyd ac yn sensitif. Ar adegau eraill dangosodd unigolion eu syniadau a’u hymatebion unigryw trwy weithio mewn ffyrdd syndod o briodol. Arddangosodd y plant stamina rhyfeddol, gan gynnal eu gallu i ganolbwyntio ac, mewn rhai achosion, ymdrin yn adeiladol â rhwystredigaeth, ar hyd y dydd ar bron pob diwrnod o’r prosiect.

Pan ddychwelydd y plant ar ôl amser cinio, roedd cynnydd amlwg yn aml yn eu cynhyrchedd a’u creadigrwydd wedi cyfnod yn ystyried heriau newydd y bore. Roedd hyn yn arbennig o drawiadol ar y diwrnod olaf, pan gafwyd cyflwyniad yn y bore am wahanol adeiladau a deunydd cymharol newydd, clai modelu. Yn ystod y bore gweithiodd y plant ar adeiladau confensiynol iawn fel y rheiny yn y cyffiniau agos iawn, a dewis gweithio â chlai, er nad oedd mewn gwirionedd yn ddelfrydol ar gyfer y siapau a’r adeiladwaith roeddent am eu creu. Ar ôl cinio, roedd y plant yn llawer mwy parod i ddatblygu siapau newydd ar gyfer adeiladau ac addasu eu dyluniadau at natur y deunydd modelu. Mewn gwirionedd, fe wnaethon nhw greu adeiladau a oedd yn addas ar gyfer y deunydd, yn hytrach na dylunio’u hadeilad delfrydol ac yna dethol y deunydd mwyaf addas.

Gwelwyd hefyd agwedd drawiadol wahanol gan rai unigolion i’r hyn a welid ganddynt fel arfer yn yr ysgol. Roedd hyblygrwydd grŵp llai a dewis eang o ddulliau gweithio’n fodd i blant ddefnyddio’u dychymyg a’u gallu creadigol, ac felly profwyd llai o rwystredigaeth nag fel arfer o fewn cyfyngiadau’r dosbarth. Roedd y prosiect yn ceisio ymateb i gyfeiriad y plant, ar sail eu cwestiynau a’u gwaith. Mae hwnnw’n rhyddid arall na cheir mohono’n aml yn y dosbarth, ond yn un sydd wedi helpu i gynnal ffocws y plant.

Roedd patrwm y dewis o ran gweithio ar y cyd / yn unigol hefyd yn destun syndod ar brydiau. Nid oedd gwahaniaethau oedran byth i’w gweld yn rhwystr ar ddyddiau’r prosiect, gyda phlant yn barod i helpu ei gilydd, a derbyn help, beth bynnag oedd oedran y plentyn arall. Ar y dyddiau cyntaf, roedd cyfeillgarwch presennol yn tueddu i reoli pwy fyddai’n gweithio gyda phwy, ond wrth i’r prosiect ddatblygu daeth hyn yn llai amlwg, ac roedd y plant yn fwy hyblyg wrth gynnig cydweithio neu helpu. Yn aml byddai plant a oedd wedi cael trafferth cyflawni’u bwriad yn goresgyn yr her drwy ymuno â rhywun arall oedd yn arddangos y gallu angenrheidiol, ac yn dychwelyd at eu prosiectau eu hunain weithiau, ond yn canfod yn aml eu bod wedi dod yn rhan o waith y plentyn arall ac yn dewis parhau i weithio gyda’i gilydd.

Cwestiynau a diddordebau’r plant o ddiwrnod blaenorol y prosiect oedd yn pennu testun y diwrnod nesaf i raddau helaeth. Er enghraifft, yn ystod y diwrnod pan luniwyd model o’r ardal gyfagos, canfuwyd mai dim ond yr adeiladau a ddefnyddir ganddynt y mae’r plant yn ymwybodol ohonynt. Enghraifft nodedig oedd ‘twll’ a ddatblygodd yn ein model. Allai’r plant ddim meddwl beth oedd ar goll. Canfuwyd ein bod heb gynnwys eglwys adfeiliedig sydd bron yn ymyl yr ysgol ac y mae pob plentyn yn ei gweld bob dydd, ond nad oedd yr un ohonynt yn ymwybodol ohoni. Cynlluniwyd diwrnod canlynol y prosiect er mwyn cychwyn â thaith gerdded o amgylch ffiniau’r ysgol er mwyn i’r plant fedru edrych yn benodol ar yr adeiladau o’n cwmpas.

Fay Cosgrove (athrawes).

Fy nod oedd gwahodd y plant i archwilio’u perthynas fewnol ac allanol â’r byd, a darparu deunyddiau ar eu cyfer a fyddai’n eu galluogi i fynegi eu hawgrymiadau llawn dychymyg eu hunain a’u gweledigaeth bersonol ar gyfer yr amgylchedd adeiledig. Mae’r prosiect hwn o ddiddordeb personol arbennig i mi, yn sgîl fy chwilfrydedd am natur ffisegol y byd a’m hymateb innau i hynny drwy gelfyddyd. Rwy’n ymwybodol o’r modd y mae gwybodaeth ffisegol yn bwydo i lunio delweddau. Pan fydd plant yn trin deunyddiau ac offer mae hynny’n dod â gwybodaeth wahanol i’w delweddau dau ddimensiwn. Mae’r profiad o’r byd ac wedyn y broses o lunio’r ddelwedd yn bwydo i’w gilydd yn barhaus. Ochr yn ochr â hyn mae atyniad deunyddiau, lle nad yw rhesymeg ‘ffurf yn ôl swyddogaeth’ yn berthnasol os ydym am roi cynnig ar ddeunydd newydd! Trwy weithio â deunyddiau anghyfarwydd, gall ffurfiau a datrysiadau newydd ddod i’r amlwg cyhyd â bod y gwaith yn cael ei drin fel ymchwil, yn hytrach na llunio cynnyrch terfynol. Galluogir ymchwil er mwyn creu dyfeisgarwch.

Wrth greu lleoedd, aethom ati’n dawel i ystyried yn gorfforol pa leoedd roeddem am eu creu, gan ddefnyddio tâp masgio, llinyn, rhuban neu sialc i greu map. Wedyn trowyd hwnnw’n 3D drwy ddefnyddio papur, cerdyn a thâp masgio. Fe wnaethom ni ofyn i’n hunain: Beth yw natur y gofod rwy’n byw ynddo? Beth yw ei siâp? Beth yw ei faint? Sut mae wedi’i gyfeirio? Ar beth rwy’n edrych? Pam? Pa awyrgylch rwyf am ei gael yn fy ngofod i (actif neu hamddenol)? Sut mae’n cysylltu â gweddill y byd o’m cwmpas? Sut mae dod i mewn i’r gofod hwn a’i adael? Ble mae e mewn perthynas ag unrhyw adnoddau y gallai fod arnaf eu hangen, yn rhai dynol a ffisegol? Beth yw’r berthynas rhwng fy ngofod i ac eiddo fy nghymdogion? Beth yw effaith rhannu waliau, mannau agored, adnoddau? Mae hon yn safon bersonol iawn sy’n ddelfrydol fel llinyn mesur ar gyfer mynd allan ac archwilio’r byd o amgylch yr ysgol.

Wrth ymchwilio i leoedd, defnyddiwyd llyfrau braslunio i archwilio’r ysgol a’i hamgylchedd. Lluniwyd cyfres o luniadau 5 munud ym mhob arhosfan, a ddewiswyd gan aelodau gwahanol o’r grŵp, er mwyn archwilio sut mae pethau’n cysylltu â’i gilydd yn yr amgylchedd adeiledig.

Wrth fapio lleoedd, gofynnwyd: Sut des i yma? Crewyd lluniadau ar ein cof rhwng adeg deffro ac yn awr, gan ddefnyddio siarcol ar roliau hir o bapur. Gofynnodd y pensaer: Ble rydym ni yn ein hardal gyfagos? Fe wnaethom ni feddwl am yr ysgol, ei strwythur a’i hamgylchedd a’r mathau o adeiladau o’n hamgylch. Fe wnaethom ni luniadu ar floc sbwng i greu’r adeiladau o’n cwmpas a chreu map tri dimensiwn â blociau sbwng mawr ar ‘blot adeiladu’ 4x6m. Yna crewyd hyn ar ffurf map.

Yn y sesiynau nesaf, gofynnwyd: Beth sy’n bodoli allan yno mewn gwirionedd? Archwiliwyd llwybr o amgylch yr adeilad i ddysgu am dopograffi’r ysgol, gan ddefnyddio llyfrau braslunio a chamerâu. ‘Lluniadwyd’ ein tai ein hunain â gwifren, ac yna eu lleoli ar ‘stryd’. Yn olaf, crewyd lluniadau o’n tai gwifren – fel y gwnaethom eu llunio, â llinell ddi-dor.

Gan ddefnyddio’n holl wybodaeth am adeiladau, amgylcheddau a deunyddiau, ac wedi’n hysbrydoli gan ddelweddau o fathau o adeiladau, lluniwyd model o’n hadeilad ffantasi.
Pip Woolf (artist).

Ysgol Gynradd Gymunedol Aberporth 

I fwyafrif y plant ym mlynyddoedd 3 a 4, hwn oedd eu cyfle cyntaf i weithio gydag artist, yn archwilio gwahanol gyfryngau, fel pin ac inc, siarcol a phaent, a hefyd technegau gwahanol fel braslunio, peintio teils a lluniadu ar garlam. Maent wedi gweithio’n unigol, mewn grwpiau bychain ac fel dosbarth, ac wedi datblygu eu syniadau a’u canfyddiadau ynghylch eu hardal leol. Rhoddodd y gwahanol weithgareddau gyfle i’r holl blant estyn eu geirfa greadigol a datblygu eu harddulliau artistig.  

Fe wnes i wir fwynhau’r holl bethau gwahanol wnaethon ni gyda Helen. Daniel.
Roedd yn braf gweithio gyda fy ffrindiau i greu map anferth o’r pentref. Ciera.
Fe wnes i sylwi ar bethau newydd am Aberporth drwy fy ngwaith celf ar yr ardal leol.  Robin.
Roedd yn hwyl. Becky a Daisy.

Dafydd Jones (athro).

Pentref pysgota bychan yng Ngorllewin Cymru yw Aberporth, man lle mae’r môr yn brif elfen yn y tirlun a lle gellir gweld y tywydd yn nesáu ymhell allan ar y môr, gan anfon glaw a heulwen at y trigolion. Mae’n fan â hunaniaeth gref, digonedd o hanes ac arfordir hardd. Y peth mwyaf hudol am Aberporth oedd y môr. Ar y cychwyn roeddwn wedi disgwyl iddo fod yn rym gwirioneddol ac yn rhan bwysig o’r prosiect, ond mewn gwirionedd roedd yn fwy fel rhwystr, fel darn o bapur i bin – gyda modd dylanwadu ar yr wyneb yn unig. Roedd y traeth fel llinell bendant, lle deuai’r pentref i ben yn ddiamheuaeth. Rwy’n credu mai dyna pam roedd y lluniadau mor gryno, ac yn gorfod cadw o fewn terfynau’r dudalen, chaen nhw ddim ymledu.
Fe wnaethon ni dreulio’r diwrnod cyntaf yn cerdded ac yn siarad, gyda’r plant yn fy nghyflwyno i’w hamgylchedd, ac yn rhannu’n meddyliau am yr hyn roeddem yn ei weld. Roedd eu lluniadau cychwynnol yn fach, yn bersonol ac yn rhyfeddol o fanwl.

Yn yr ysgol, fe wnaethom ni drafod lle a’r amser a gymerwyd i gerdded y llwybr. Gwnaeth y disgyblion luniadau ar ddarnau mawr o bapur ag inc Tsieineaidd a dŵr i fyfyrio ar eu profiad. Roedd y gweithgaredd yn fyfyriol ac yn galw am lawer o sylw. Gorffennwyd trwy greu lluniadau carlam o’r un pwnc. Gallai’r plant weld bod modd tynnu’r un lleoedd mewn 10 eiliad, er mwyn crisialu’r syniadau allweddol.

Roedd y plant wrth eu bodd gyda’r manylion, y llinellau crwm yn y gwydr lliw a’r rheiliau metel yn y dref, ond daeth diffyg hyblygrwydd eu lluniadau gwreiddiol yn fur roeddwn am ei ddymchwel. Fe wnes i gyflwyno’r plant i wahanol ffyrdd o greu marciau a gwahanol ddeunyddiau ar gyfer eu gwaith. Buont yn arbrofi gyda cherameg, pin ac inc, papur, dyfrlliw, collage, a lluniadau ar raddfa fawr iawn, ac yn gweithio fel unigolion ac fel tîm.

Helen Booth (artist).
Ysgol Llangadog

Cychwynnodd y prosiect hwn wrth i ddisgyblion Blwyddyn 3 a Blwyddyn 4 greu brasluniau wedi arsylwi adeiladau yn y pentref yn uniongyrchol. Wrth luniadu yn sgîl arsylwi uniongyrchol, gallent weld y gwahanol siapau, patrymau a dulliau pensaernïol ym mhob adeilad.

Yn y dosbarth, dewisodd y disgyblion eu hoff fraslun a datblygu lluniadau mwy, gan ddefnyddio dyfrlliw ac inc Tsieineaidd i ychwanegu lliw a manylion. Roedd y gweithgareddau celf eraill yn cynnwys collage a pheintio teils, er mwyn datblygu gallu creadigol a dychymyg y disgyblion. Bu’r plant yn mwynhau rhwygo rhai deunyddiau yn lle defnyddio siswrn wrth greu collage, a buont yn defnyddio amrywiaeth o ddeunyddiau, megis sialc lliw, papur lliw a siarcol.

Bu’r plant yn arsylwi ac yn dehongli eu hamgylchedd, yn meddwl am y gorffennol yn ogystal â’r presennol, ac yn edrych ar hen luniau o Langadog yn ogystal â lluniadu’r pentref fel y mae heddiw.

Maent wedi cael cyfle i weithio’n unigol ac mewn parau ac maent wedi cynhyrchu amrywiaeth o waith creadigol. Cawsant foddhad arbennig wrth gydweithio ar ddarlun mawr o Langadog, gyda phob plentyn yn cymryd deg eiliad i luniadu rhywbeth. 

Drwy weithio gyda phensaer daethant yn ymwybodol o’r gwahanol fathau o adeiladau ar draws y byd. Gallent werthfawrogi’r gwahanol ddeunyddiau adeiladu a ddefnyddir, ond roeddent yn ymddiddori’n arbennig yng nghamau amrywiol dylunio adeilad, yn enwedig y lluniadu cychwynnol. Buont yn dysgu pwysigrwydd mesuriadau manwl gywir a sut mae penderfynu ar raddfa addas. Lluniodd y plant gynllun o’r ystafell ddosbarth. 

Wrth weithio gydag artist, cynorthwywyd y plant i werthfawrogi gwaith artistiaid eraill ac arbrofi gyda gwahanol dechnegau. Maent wedi cael cyfle i fod yn greadigol ac yn ymchwiliol ac i werthfawrogi eu gwaith eu hunain ac eiddo pobl eraill.

Fe wnes i fwynhau’r prosiect celf. Mae fy lluniadau’n llawer gwell. Dwi wedi dysgu sut mae creu cynlluniau. Elle. 

Fy hoff weithgaredd oedd peintio teils. Fe wnes i beintio tŷ yn y pentref.

Cerys. 

Roedd yn hwyl ac fe wnes i fwynhau pob gweithgaredd. Fy hoff weithgaredd oedd creu collage. Catrin.

Fe wnes i fwynhau creu brasluniau o wahanol adeiladau a defnyddio pin ac inc i greu darluniau hyfryd. Iolo.

Fy hoff weithgaredd oedd y lluniad deg eiliad. Kasper.

Shirrie Williams (athrawes).

Mae cyfoeth o arddulliau pensaernïol ym mhentref Llangadog. Mae’n cynnwys adeiladau traddodiadol Cymreig ochr yn ochr â thai crand iawn, eglwys hardd a llawer o nodweddion pensaernïol diddorol dros ben. Mae’r plant wrth eu bodd gyda’u lle. Penderfynodd y plant ar yr hyn roeddent am ei wneud, a chynllunio’r llwybr, gan ganolbwyntio ar ymateb emosiynol i’r hyn oedd o’u cwmpas. Fe wnaethon nhw dreulio oriau lawer yn edrych ar fanylion. Roedd problemau a datrysiadau gwahanol yn codi yn sgîl pob arddull bensaernïol.

Fe wnaethon ni siarad am y gorffennol, sut olwg oedd ar y pentref gan mlynedd yn ôl a sut olwg sydd arno heddiw, nad yw’n wahanol iawn, heblaw am ddylanwad ceir. Mae parch dwfn at y lle, a rhennir hyn gan y plant. Maent yn mwynhau eu hamgylchedd a’u hysgol. Fe wnes i ddysgu llawer iawn oddi wrth y plant am fytholeg y lle a’i bobl.

Fe wnaethon ni lenwi pob munud yn archwilio deunyddiau a dulliau o greu delweddau yn angerddol. Buom ni’n gweithio â phensiliau, lliw a graffit, siarcol, llungopïau. Buom yn argraffu, yn creu collage, yn peintio ar bapur ac ar deils, yn graddio i fyny ac i lawr. Buom yn llunio modelau ac yn creu animeiddiad ffrâm stopio.

Bu’r prosiect yn llwyddiannus yn sgîl ymrwymiad y plant a’r staff i’r gwaith. Prosiect oedd hwn a orlifodd i lawer iawn o feysydd astudio gwahanol.

Helen Booth (artist)
 
Ysgol Gynradd Llangynfelyn

Mae pawb yn yr ysgol wedi elwa yn sgîl prosiect Fy Milltir Sgwâr. Datblygwyd bywyd yr ysgol ac arbenigedd y disgyblion a’r staff. Mae’r disgyblion wedi cael cyfle i weithio’n unigol, mewn grwpiau bach ac fel dosbarthiadau cyfan. Dengys llyfrau braslunio’r plant amrywiaeth eang y sgiliau a addysgwyd iddynt, a hefyd ddyfnder dealltwriaeth. Mae pawb a fu’n rhan o’r prosiect wedi elwa llawer trwy’r gwaith trawsgwricwlaidd a fu’n rhan o’r prosiect, a oedd yn cynnwys hanes, daearyddiaeth, iaith a mathemateg, yn ogystal â chelf a dylunio a thechnoleg.

Mae’r disgyblion wedi cael cyfle i astudio’r ardal drwy fynd am dro ac ar ymlweliadau, a threulio amser yn arsylwi ac yn braslunio’r hun a welwyd, gan ystyried effeithiau hanes a daearyddiaeth ar ffurf y lle. Mae rhieni wedi gwneud sylwadau ar y newid yn y plant yn sgîl y prosiect hwn, gan eu bod yn cymryd mwy o amser i edrych ar yr amgylchedd o’u cwmpas. Cafodd y staff a’r oedolion gyfle i fyfyrio ar eu dulliau addysgu ac ystyried ac arbrofi dewisiadau eraill. Cafodd y disgyblion gyfle i ddysgu mewn modd ffres a rhyngweithiol, ac maent hefyd wedi dysgu llawer o wersi sgiliau bywyd. Mae wedi bod yn braf iawn gweld y disgyblion yn ymateb yn dda i’r sbardunau a roddwyd, yn enwedig y rheiny sy’n aml yn cael trafferth dysgu, sydd wedi ymateb yn fwy helaeth o lawer na’r hyn a ddisgwylir oddi wrthynt fel arfer.

Celf

Braslunio o arsylwi, manylion adeiladau

3D y tu mewn a’r tu allan, pell ac agos, gan ffocysu ar wrthrychau agos



Du a gwyn – golau a thywyll



Lluniadau/cynlluniau ar raddfa

Iaith

Cyflwyno geirfa newydd yn gyson



Trafod/gwerthuso’u gwaith eu hunain ac eiddo pobl eraill

Ysgrifennu darnau llawn dychymyg am bentref Taliesin, y gorffennol/dyfodol, pobl/lle

Mathemateg
Mesur a chynllunio lluniadau ar raddfa – ystafelloedd dosbarth ac adeiladau



Siapau – rhoi trefn ar siapau i lunio ffenestri capel.

Daearyddiaeth Edrych ar y tirlun



Deall symbolau, creu mapiau, darllen mapiau

Ymweld â Chanolfan y Dechnoleg Amgen – adeiladau’r dyfodol – gofalu am ein planed.

Hanes

Adeiladau yn y gorffennol (siop, becws ac ati)



Cymharu ffotograffau o’r gorffennol/presennol

Ymweld â Labyrinth y Brenin Arthur – chwarel lechi debyg i chwarel blwm

D&Th

Cynllunio creu adeilad at y dyfodol a chynllunio ‘pentref’



Creu modelau o adeiladau, gan weithio â mod roc


TGCh 

Defnyddio gwefannau i chwilio am adeiladau enwog



Camera digidol i gofnodi cynnydd



Cyflwynwyd y fideo yn y noson rieni i arddangos eu gwaith caled.

Anne Daniell (athrawes)

Ym mhentref Taliesin, ger Machynlleth, mae ysgol bentref fach gyda rhyw 50 o ddisgyblion. Buom yn gweithio gyda dau grŵp: un o blant pedair i saith oed, a’r llall o blant saith i un ar ddeg oed. Y nod oedd eu hannog i edrych yn fanwl ac yn feirniadol ar eu hamgylchedd lleol; a dysgu sgiliau i roi eu harsylwadau ar glawr a chyfathrebu eu syniadau. Yn ystod y sesiwn gyntaf, cyflwynwyd y prosiect a thrafodwyd gyda’r plant beth roeddent yn ei wybod, yn sylwi arno, yn ei hoffi neu ddim yn ei hoffi am eu hamgylchedd. Beth yw milltir sgwâr? Aethom ni â’r plant iau am dro o amgylch y pentref, gan edrych yn arbennig ar sut roedd pethau wedi newid. Er enghraifft, gallai tŷ â ffenestr flaen anferth fod yn rhywbeth arall ar un adeg. Beth allasai fod? Fe wnaethom ni aros a lluniadu’r adeilad, er mwyn i ni fedru edrych yn ofalus a meddwl am yr hyn roeddem yn ei weld. Cawsom gyfle i fynd i mewn ac archwilio ymhellach. Fe wnaethom ni lunio ‘sbienddrych’ – papur wedi’i rolio’n diwb – i weld y manylion. Lluniadwyd ffenestri gwydr lliw y capel, a ddaeth yn sail ar gyfer prosiect dylunio. Crewyd lluniad 360 gradd o’r nenlinell – gan droi unwaith, dwywaith, teirgwaith, a phedwaredd gwaith i gloi. Cadwyd yr holl luniadau gyda’i gilydd mewn llyfr lloffion.

Yn yr ail sesiwn, buom yn edrych ar fapiau arolwg ordnans i weld beth roedd y symbolau’n ei gynrychioli. Wedyn fe wnaethom ni lunio’n symbolau ein hunain a chreu mapiau ar sail ein teithiau cerdded. Fe wnaethom ni hefyd gyfeirio at y ffotograffau o nenlinellau i greu darluniau sbwng o dirluniau, drwy lungopïo’r lluniadau a’u torri’n hanner ar hyd y llinell a dynnwyd – i greu wybren a daear. Gyda lluniadau’r plant o’r pentref, aethom ati i geisio arosod lluniadau o sut olwg allasai fod ar y lle, fel bod y presennol a’r gorffennol yn cyd-ddigwydd – hanes ar ffurf tir y dychymyg.

Yn y sesiwn nesaf, edrychwyd ar yr ysgol a’i thiroedd. Gan ddefnyddio’r sgiliau lluniadau newydd, eisteddwyd a lluniadu’r ysgol, a chasglu rhwbiadau o wahanol weadau. Yn ôl yn y dosbarth, torrwyd y rhain yn siapau roedd y plant wedi’u gweld yn yr adeiladau i greu darlun o’r ysgol.

Yn y sesiwn nesaf, defnyddiais stensil adeilad fflat yr oeddwn wedi’i dorri allan o gerdyn. Beth oedd e – sut roedd y petryalau a’r trionglau’n dod at ei gilydd? Defnyddiodd y disgyblion fy stensil yn gynllun ar gyfer eu hadeilad eu hunain, a buont yn ei dorri allan, ei lynu at ei gilydd, ei orchuddio â papier-mâché, ac yna’i beintio, gan ddefnyddio’u lluniadau a’u gweadau i gyfeirio atynt.

Aeth y plant ar daith gerdded yn y goedwig a chasglu dail. Yn y dosbarth, gwnaed coed gan ddefnyddio dalennau o bapur wedi’i ailgylchu ar gyfer y boncyff, wedi’u rholio i greu côn a’u glynu â thâp, hanner A4 ar gyfer cangen a chwarter ar gyfer cangen lai. Buont yn eu peintio ac yn glynu’r dail a gasglwyd ganddynt ar y strwythur sylfaenol.

Aeth yr ysgol gyfan ar daith i Ganolfan y Dechnoleg Amgen ac i chwarel, er mwyn meddwl am y gorffennol a’r presennol, y tu mewn a’r tu allan ac i ddechrau archwilio materion cynaladwyedd.

Ailadroddodd y grŵp hŷn lawer o’r gweithgareddau hyn, ond wedyn ystyriwyd sut olwg allai fod ar y pentref yn y dyfodol. Ysbrydolwyd eu dyluniadau gan yr ymweliad â

Chanolfan y Dechnoleg Amgen, gan eu profiadau o’r pentref a chan ein trafodaethau. Fe wnes innau arddangos rhai sgiliau lluniadu elfennol – persbectif un pwynt i luniadu’r tu mewn; dau bwynt ar gyfer adeilad; defnyddio cysgodi i greu argraff tri dimensiwn. Buom yn archwilio lluniadau ar raddfa ac yn gwneud cynlluniau. Pan ddaeth y pensaer i’r ysgol, gallai’r disgyblion ddehongli ei luniadau, am eu bod wedi mynd trwy broses debyg. Wedyn buont yn adeiladu modelau ar raddfa o gerdyn. Atgyfnerthwyd y rhain a’u gorchuddio â mod rock cyn eu peintio.

Yn y sesiwn olaf lluniodd y plant eu pentref, hen a newydd, ar lawr y neuadd. Defnyddiwyd goleuadau Nadolig i’w oleuo, ac yna buont yn eistedd ac yn lluniadu gwahanol agweddau ar eu hadeiladwaith. Gyda’r hwyr, daeth y plant â’u rhieni i weld y gwaith. Roedd y prosiect wedi dod yn achlysur ac yn rhan o fywyd y pentref, gan ennyn chwilfrydedd a chyffroi dychymyg pawb.
Catrin Webster (artist)
YSGOL GYNRADD SARON 
Aeth y plant â’r artist am dro o amgylch yr adeilad a’i thywys hi y tu allan. Yn fuan datblygodd plant mor ifanc â thair neu bedair oed lefel uchel o annibyniaeth mewn amrywiol sefyllfaoedd a chwarae rhan gynyddol yn eu tasgau. Roeddent yn barod i gyfnewid partneriaid a syniadau wrth iddynt helpu ei gilydd i ddatblygu eu gwaith. Dangosodd llawer o’r plant allu i weithio mewn 3D, gan ddychwelyd i ailwerthuso a gwella’u gwaith o un sesiwn i’r nesaf. Ymgollodd eraill yn eu gwaith yn llwyr wrth iddynt gynhyrchu darnau cain o waith â chlai. Os nad oedd y gwaith 3D yn apelio, roeddent yn troi’n fuan at gyfryngau eraill fel siarcol, pastelau a thâp masgio, gan fynegi eu hunain drwy linellau a nodau. Datblygodd trafodaethau ynghylch y defnydd o liwiau naturiol fel sbardun i greu lliwiau newydd. Cafodd aelodau staff eu hunain yn dilyn yr un broses â’r plant, yn meddwl am eu gofod eu hunain, yn cymryd diddordeb yn y gweithgareddau, yn awyddus i chwilio am liwiau newydd yn yr amgylchedd ac i greu rhwbiadau yn eu llyfrau braslunio. Datblygodd dyluniadau a phaentiadau’r oedolion yn fwy rhydd wrth iddynt weithio ochr yn ochr â’r plant a thrafod y gwaith 3D a grewyd yn barhaus. Daeth llawer o linynnau’r ddogfen Canlyniadau Dymunol i’r amlwg:

· siarad am yr ysgol

· gofyn cwestiynau a gwrando ar atebion

· mynegi eu hanghenion

· parchu gwaith ei gilydd

· gweithio’n annibynnol a chydag eraill

· canolbwyntio am gyfnodau hwy

· cael cyfle i drafod syniadau a thrafod y gwaith sy’n cael ei wneud

· cael cyfle i ddefnyddio amrywiaeth o ddeunyddiau 

· cael cyfle i archwilio posibiliadau

· arsylwi a gwerthfawrogi gwaith eraill

· defnyddio cyfarpar bach â rheolaeth gynyddol

· dechrau datrys problemau

· teimlo’n hyderus

· ymchwilio ac arbrofi

· dechrau deall pwysigrwydd yr amgylchedd

Gwenda Easton (athrawes).

Wrth feddwl am amgylchedd adeiledig y byd cefais fy mod yn dyfalu sut gallwn estyn ein gweledigaeth i ffyrdd eraill posib o greu lle. Roeddwn i’n teimlo, os caiff ein profiad ei gyfyngu, gan oed neu amgylchiadau, sut gallwn ni wybod a oes ffyrdd eraill o greu amgylcheddau heblaw’r un y deuwn ar ei draws bob dydd? Gan gychwyn o’r cwestiwn hwn, fe wnes i wahodd plant i ystyried eu hanghenion eu hunain a’r hyn y gallent fod yn dymuno ei gael o ofod a luniwyd gan bobl. Rwy’n ymwybodol o’r modd mae gwybodaeth ffisegol yn bwydo i greu delweddau. Pan fydd plant yn ymdrin â deunyddiau a chyfarpar mae’r weithred yn dod â gwybodaeth wahanol i’w delweddau dau ddimensiwn.

Yn y sesiwn gyntaf, archwilio gofodau, fe wnaethon ni gerdded o amgylch yr ysgol, er mwyn i’r plant ddangos y tiroedd i mi ac i’r disgyblion ddechrau ymgyfarwyddo â’r amgylchedd, gan fod rhai ohonynt newydd gychwyn yn yr ysgol. Buon nhw’n archwilio syniadau o amgylch creu gofod iddynt eu hunain â thâp masgio a phapur. Yn bennaf roedd y plant yn ymddiddori yn y deunyddiau a ffyrdd o’u defnyddio.

Yn yr ail sesiwn i archwilio lliwiau’n gofod, casglodd y plant liwiau planhigion, gan ddefnyddio llyfrau braslunio bychain, a buont hefyd yn gwneud lliwiau â deunydd a roddwyd i ni gan safle adeiladu gerllaw. Fe wnaethon ni ei gymysgu â dŵr, ei ridyllu i gael gwared ar dalpiau mawr, ac yna ei droi ac arllwys gronynau mewn daliant ar blatiau fflat i sychu. Wedyn fe wnaethon ni falu’r gweddill â phestlau a’i ddefnyddio fel paent. Buon ni hefyd yn gweithio gyda lliwiau planhigion, gan greu delwedd o’n hoff ofod â siarcol a lliw ar bapur bregus.

Yn y drydedd sesiwn, bu’r pensaer yn gweithio gyda ni i greu ac arbrofi â blychau sbwng. Yn gyntaf, aethon ni â nhw allan i edrych ar adeiladwaith yr ysgol, yna tynnu lluniau arnynt, ac yna eu symud i safleoedd newydd i edrych ar ochrau gwahanol o’r ysgol. Yn olaf, fe wnaethon ni godi wal o flociau sbwng. Y tu mewn, fe wnaethon ni greu plotiau adeiladu papur dau fetr sgwâr, lle bu grwpiau bach yn cymryd tro i adeiladu â’r blociau. Bu eraill yn tynnu lluniau â phastelau a wnaed o’r pridd lleol, â siarcol ac â phastelau artist, neu’n llunio adeiladwaith â brigau, tâp masgio a chlai.

Yn ystod y sesiwn nesaf, fe wnaethon ni gyfuno’r syniad o adeiladwaith a’r deunyddiau, gan weithio eto ar y blociau sbwng.

Yn y sesiwn olaf, fe wnaethon ni ystyried sut roedd gwahanol ddeunyddiau’n helpu o ran delio â’r tywydd a siâp ein hadeiladau. Gan ddefnyddio’r taflunydd, lluniodd y plant luniau silwét o’u modelau. Yna fe wnaethon nhw ddewis amrywiaeth o ddeunyddiau i’w cynnwys yn eu modelau – gwlân, amrywiol ddail, brigau cyll, masarn a derw – a chwblhau eu hadeiladwaith fel grŵp.

Roedd y gwaith gyda’r plant yn llifo’n rhwydd. Fe wnaethon ni ddilyn eu diddordeb mewn archwilio deunyddiau i greu eu fersiynau eu hunain o adeiladau, gan dynnu ar eu harsylwadau hwythau a minnau.

Pip Woolf (artist).

